CELEX: 62010TN0119
Language: fi
Date: 2010-03-05 00:00:00
Title: Asia T-119/10: Kanne 5.3.2010 — Alankomaiden kuningaskunta v. Euroopan komissio

1.5.2010   
            
            
               FI
            
            
               Euroopan unionin virallinen lehti
            
            
               C 113/77
            
         Kanne 5.3.2010 — Alankomaiden kuningaskunta v. Euroopan komissio
   (Asia T-119/10)
   2010/C 113/111
   Oikeudenkäyntikieli: hollanti
   
      Asianosaiset
   
   
      Kantaja: Alankomaiden kuningaskunta (asiamiehet: C. Wissels, Y. de Vries ja J. Langer)
   
      Vastaaja: Euroopan komissio
   
      Vaatimukset
   
   
               —
            
            
               On kumottava 23.12.2009 tehty komission päätös K(2009) 10712, jossa vähennettiin IC Ingerreg II/C tulvat Rein-Maas -ohjelmalle Belgian kuningaskunnassa, Saksan liittotasavallassa, Ranskan tasavallassa, Luxemburgin suurherttuakunnassa ja Alankomaiden kuningaskunnassa Euroopan aluekehitysrahastosta (EAKR) 18.12.1997 tehdyn komission päätöksen K(97) 3742 EAKR 970010008 perusteella myönnettävää tukea.
            
         
               —
            
            
               Euroopan komissio on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja esittää kanteensa tueksi seuraavat seitsemän kanneperustetta:
   
               —
            
            
               asetuksen N:o 4253/88 (1) 24 artiklan 2 kohtaa ei ole noudatettu, koska päätöksessä on arvion perusteella vahvistettu tuen vähentäminen, vaikka säännöksessä ei ole tälle perusteita
            
         
               —
            
            
               asetuksen N:o 4253/88 24 artiklan 2 ja 3 kohtaa ei ole noudatettu, koska päätöksessä on vahvistettu tuen kiinteämääräinen vähentäminen, vaikka säännöksissä ei ole tälle perusteita
            
         
               —
            
            
               oikeusvarmuuden periaatetta on loukattu, koska jäsenvaltiolle on asetettu velvoitteita sellaisen unionin tuomioistuimen oikeuskäytännön perusteella, joka on syntynyt velvoitteiden asettamisen jälkeen ja joka ei asianomaisena ajankohtana ollut jäsenvaltiolle selvä, täsmällinen ja ennakoitavissa oleva
            
         
               —
            
            
               suhteellisuusperiaatetta on loukattu, koska on vahvistettu 25 prosentin suuruinen ilmoitettujen kustannusten vähennys sopimusten yhteydessä, joten yleisiä periaatteita kuten avoimuuden periaatetta, syrjintäkiellon periaatetta ja yhdenvertaisen kohtelun periaatetta ei ole noudatettu
            
         
               —
            
            
               suhteellisuusperiaatetta on loukattu, koska on vahvistettu 100 prosentin suuruinen ilmoitettujen kustannusten vähennys sellaisten sopimusten yhteydessä, jotka ylittävät direktiiveissä 93/37/ETY (2), 93/36/ETY (3) ja 92/50/ETY (4) vahvistetut kynnysarvot ja jotka tehtiin ilman mitään kilpailua
            
         
               —
            
            
               perusteluvelvollisuus on laiminlyöty, koska ei ole perusteltu, millä tavoin vahvistetut kiinteämääräiset vähennykset on määritetty
            
         
               —
            
            
               perusteluvelvollisuus on laiminlyöty, koska vahvistettiin hankekohtaisia vähennyksiä, joita ei ole perusteltu riittävästi.
            
         
      (1)  Asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa19.12.1988 annettu neuvoston asetus (ETY) N:o 4253/88 (EYVL L 374, s. 1).
   
      (2)  Julkisia rakennusurakoita koskevien sopimusten tekomenettelyjen yhteensovittamisesta 14.6.1993 annettu neuvoston direktiivi 93/37/ETY (EYVL L 199, s. 54; oikaisu EYVL 1994 L 111, s. 115).
   
      (3)  Julkisia tavaranhankintoja koskevien sopimustentekomenettelyjen yhteensovittamisesta 14.6.1993 annettu neuvosto direktiivi 93/36/ETY (EYVL l 199, s. 1).
   
      (4)  Julkisia palveluhankintoja koskevien sopimusten tekomenettelyjen yhteensovittamisesta 18.6.1992 annettu neuvoston direktiivi 92/50/ETY (EYVL L 209, s. 1).